b'\n_START_ARTICLE_\nVilniaus Did\xc5\xbeioji sinagoga\n_START_SECTION_\nIstorija\n_START_PARAGRAPH_\nKaip religinis pastatas prad\xc4\x97tas naudoti dar 1440 m. 1573 m. Var\xc5\xa1uvos konfederacija sulygino kitatiki\xc5\xb3 teises su katalikais, tod\xc4\x97l \xc5\xbeydai Lietuvoje nuo to laiko gal\xc4\x97jo tur\xc4\x97ti savo maldos namus. N\xc4\x97ra \xc5\xbeini\xc5\xb3 kaip atrod\xc4\x97 pirmoji Vilniaus sinagoga. Per pogromus, kuriuos \xc4\xafvykd\xc4\x97 Vilniaus miestie\xc4\x8diai 1592 m., 1606 m. ir 1635 m. sinagoga buvo apgriauta, po to v\xc4\x97l atstatyta. Pirmoji toje vietoje pastatyta sinagoga datuojama dar 1572 m. XVII a. toje vietoje pastatyta nauja Vilniaus Did\xc5\xbeioji sinagoga i\xc5\xa1 m\xc5\xabro._NEWLINE_Vladislovas IV Vaza savo 1633 m. privilegija leido \xc4\xafkurti \xc5\xbeyd\xc5\xb3 kvartal\xc4\x85 Vilniuje. Savo privilegijoje karalius taip pat leido \xc5\xa1iame kvartale pastatyti m\xc5\xabrin\xc4\x99 sinagog\xc4\x85, ta\xc4\x8diau laikantis vis\xc5\xb3 apribojim\xc5\xb3, kurie galiojo Abiej\xc5\xb3 Taut\xc5\xb3 respublikoje. \xc5\xa0iame kvartale (tarp \xc5\xa0v. Mykolo, Skerdyklos ir \xc5\xbdyd\xc5\xb3 gatvi\xc5\xb3) \xc5\xbeydai prival\xc4\x97jo \xc4\xafsikurti per 15 met\xc5\xb3. Kaip medin\xc4\x97s sinagogos, taip ir m\xc5\xabrin\xc4\x97s sinagogos tiksli pastatymo data n\xc4\x97ra \xc5\xbeinoma. Ta\xc4\x8diau yra ai\xc5\xa1ku, jog m\xc5\xabrin\xc4\x97 sinagoga pagal paskutin\xc4\x97s privilegijos dat\xc4\x85 tur\xc4\x97jo b\xc5\xabti pastatyta po 1633 met\xc5\xb3. Architektas n\xc4\x97ra \xc5\xbeinomas.\n_START_SECTION_\nArchitekt\xc5\xabra\n_START_PARAGRAPH_\nVilniaus Did\xc5\xbeioji sinagoga buvo 25 m ilgio, 22,3 m \xe2\x80\x93 plo\xc4\x8dio ir 12,1 m auk\xc5\xa1\xc4\x8dio. Dar 2 metrus buvo \xc4\xafleista \xc4\xaf \xc5\xbeem\xc4\x99. Teigiama, kad \xc5\xa1ie \xc5\xbeyd\xc5\xb3 maldos namai savo dyd\xc5\xbeiu ir puo\xc5\xa1numu pranoko visas Abiej\xc5\xb3 Taut\xc5\xb3 respublikoje pastatytas sinagogas. Kai kurie autoriai teigia, kad \xc4\xaf j\xc4\x85 tilpdavo iki 5000 \xc5\xbemoni\xc5\xb3. J\xc4\x85 \xc4\xafreng\xc4\x97 pagal visus tuometinius ritualinius reikalavimus. Manoma, kad m\xc5\xabrin\xc4\x97 sinagoga buvo renesanso architekt\xc5\xabros stiliaus. XVII a. pirmoje pus\xc4\x97je Lietuvos Did\xc5\xbeiojoje Kunigaik\xc5\xa1tyst\xc4\x97je m\xc5\xabrini\xc5\xb3 \xc5\xbeyd\xc5\xb3 maldos nam\xc5\xb3 buvo pastatyta visuose didesniuose miestuose._NEWLINE_Iki XVIII a. pabaigos Vilniaus Did\xc5\xbei\xc4\x85j\xc4\x85 sinagog\xc4\x85 siaub\xc4\x97 1655 m. - 1661 m. Vilni\xc5\xb3 okupav\xc4\x99 rusai ir 1748 m. bei 1749 m. gaisrai. Ta\xc4\x8diau, nepaisant stichini\xc5\xb3 nelaimi\xc5\xb3 ir kit\xc5\xb3 nepalanki\xc5\xb3 veiksni\xc5\xb3, \xc5\xa1ioje \xc5\xa1ventov\xc4\x97je i\xc5\xa1liko dauguma meno k\xc5\xabrini\xc5\xb3 ir brangenybi\xc5\xb3, kurias buvo paukoj\xc4\x99 turtingesni bendruomen\xc4\x97s nariai. Pirmojo pasaulinio karo metu nema\xc5\xbea dalis daikt\xc5\xb3 i\xc5\xa1 sinagogos buvo i\xc5\xa1ve\xc5\xbeta \xc4\xaf Rusij\xc4\x85. Po 1794 m. sukilimo buvo atnaujinta ir \xc4\xafgijo to metu vyravusio klasicistinio stiliaus element\xc5\xb3. Sinagoga buvo \xc4\xafrengta pagal visas tokiems maldos namams b\xc5\xabdingas tradicijas: dalijimas \xc4\xaf vyr\xc5\xb3 ir moter\xc5\xb3 puses, Toros saugojimo ir jos skaitymo viet\xc5\xb3 parinkimas ir pana\xc5\xa1ias tradicijas. Tikintieji prival\xc4\x97jo i\xc5\xa1sipirkti vietas \xc5\xa1ioje \xc5\xa1ventov\xc4\x97je.\n_START_SECTION_\nXIX a. rekonstrukcija\n_START_PARAGRAPH_\n1893 m. pagal in\xc5\xbeinieriaus Leonido Vinerio parengt\xc4\x85 projekt\xc4\x85 \xc4\xafvyko dalinis Vilniaus Did\xc5\xbeiosios sinagogos perstatymas, pritaikymas naujoms s\xc4\x85lygoms: \xc5\xa1iaur\xc4\x97s vakar\xc5\xb3 pus\xc4\x97je, moter\xc5\xb3 galerijoje, buvo i\xc5\xa1kirstos angos, padarytas naujas \xc4\xaf\xc4\x97jimas, padidintos kai kurios patalpos. Taip sutvarkyta sinagoga i\xc5\xa1stov\xc4\x97jo iki Antrojo pasaulinio karo.\n_START_SECTION_\n\xc5\xbdala II pasaulinio karo ir soviet\xc5\xb3 laikotarpiu\n_START_PARAGRAPH_\nKaro metu buvo gana smarkiai apgriauta: i\xc5\xa1liko tik sienos ir kai kurie interjero elementai. Tokios b\xc5\xabsenos \xc5\xa1ventov\xc4\x99 buvo \xc4\xafmanoma nesunkiai atstatyti, ta\xc4\x8diau tarybin\xc4\x97 vald\xc5\xbeia pagal nauj\xc4\x85j\xc4\xaf generalin\xc4\xaf 1953\xc2\xa0m. Vilniaus plan\xc4\x85, Did\xc5\xbei\xc4\x85j\xc4\x85 Vilniaus sinagog\xc4\x85 1955\xe2\x80\x931957\xc2\xa0m. visi\xc5\xa1kai sunaikino. Jos vietoje pastatyta Vyt\xc4\x97s Nemun\xc4\x97lio pradin\xc4\x97 mokykla.'